Bjarne Flem

Bjarne Flem (født 30. september 1914 i Haram, død 8. desember 1999) var en norsk fisker og politiker for Venstre. Han var stortingsrepresentant for Møre og Romsdal fra 1965 til 1973.

Flem vokste opp på Flemsøya i Haram. Han var sønn av Ingeborg Alvestad og gardbruker og fiskeskipper Petter Hansen Flem. Han var yrkesaktiv som fiskeskipper fra 1938 til han ble valgt inn på Stortinget i 1965. Han tok radio- og kystskippereksamen i 1943.

I ungdommen var Flem formann i det lokale Ungdomslaget og var formann i Flemsøya fiskarlag 1936-1938. Han hadde styreverv i Sunnmøre fiskarlag fra 1948 til 1966, 1950-1954 og 1957-1959 som formann. I 1947 ble han valgt inn i kommunestyret i Haram og satt der én periode, senere en periode til fra 1963 til 1966.

Fra 1961 til 1965 var han 1. vararepresentant til Stortinget fra Møre og Romsdal. I 1965 ble han valgt inn og satt to perioder på Stortinget, til 1973. Da Venstre ble splittet i 1972 hørte Flem til det mindretallet i stortingsgruppen som ble værende i Venstre. Han var medlem av sjøfarts- og fiskerikomiteen begge perioder og av fullmaktskomiteen 1969-1973. Fra 1973 til 1977 var han igjen 1. vararepresentant. 

Flem var motstander norsk medlemskap i EF sammen med blant andre Hans Hammond Rossbach, et standpunkt han kom frem til etter en studietur til Bonn og Brussel. I hans hjemkommune ble det over 80 % ved folkeavstemningen i 1972. I 1971 stemte han for å andre siktemålet med forhandlingene med EF fra fullt  medlemskap til forhandlinger om avtaler på et avgrenset område. Hallvard Eika, Gunnar Garbo, Johan Kleppe og Hans Hammond Rossbach stemte også for.

Referanser

Kilder 
 Biografi på stortinget.no

Stortingsrepresentanter 1969–1973
Stortingsrepresentanter 1965–1969
Stortingsrepresentanter fra Venstre
Stortingsrepresentanter for Møre og Romsdal
Lokalpolitikere fra Venstre
Personer fra Haram kommune